text: El Ministeri de l'Interior espanyol refusa d'autoritzar els actes electorals a Alcalá Meco i Soto del Real
  El Ministeri de l'Interior espanyol refusa d'autoritzar els actes electorals a Alcalá Meco i Soto del Real
  Ho argumenta amb raons de seguretat, per no interferir en el judici de l'1-O i per preservar la neutralitat pública
  El Ministeri d'Interior del govern espanyol ha denegat a ERC la petició que havia fet de poder celebrar mítings a les presons, atès que el seu cap de llista a les eleccions estatals del 28-A, Oriol Junqueras, està en presó preventiva pel judici de l'1-O.
  Els republicans havien sol·licitat poder fer actes polítics d'aquest tipus durant la campanya electoral, que comença aquesta mitjanit, a les presons de Soto del Real i Alcalá Meco, on hi ha els presos polítics. Interior fonamenta la negativa en raons de seguretat, per preservar la convivència als centres penitenciaris, per no interferir en el judici i per la necessitat de preservar la neutralitat pública, davant la possibilitat que altres partits fessin sol·licituds similars i dificultessin encara més les condicions de seguretat, a parer del Ministeri espanyol.
  En l'escrit d'argumentació, el Ministeri de l'Interior espanyol indica que la celebració d'aquests actes aniria en contra dels principis de seguretat interior elementals, alteraria la funcionalitat dels centres, on hi ha horaris preestablerts per a les diferents activitats que s'hi desenvolupen i comportaria la necessitat de reforçar el servei del personal funcionari per garantir la seguretat.
  A banda, subratlla que en aquest moment hi ha un procediment penal en marxa que es podria veure interferit per aquests actes electorals, tenint en compte que algunes de les persones en presó provisional són candidats que concorren a les eleccions. Així, autoritzar aquests actes podria comprometre 'els principis de transparència, objectivitat i igualtat entre candidats electorals'.